Page:The Poetical Works of William Motherwell, 1849.djvu/471

 My gay bouir is biggit o' the gude ships' keels, And the banes o' the drowned at sea; The fisch are the deer that fill my parks, And the water waste my dourie.

'And my bouir is sklaitit wi' the big blue waves, And paved wi' the yellow sand, And in my chaumers grow bonnie white flowers That never grew on land. And have ye e'er seen, my bonnie bridegroom, A leman on earth that wud gi'e Aiker for aiker o' the red plough'd land, As I'll gi'e to thee o' the sea?

'The mune will rise in half ane hour, And the wee bright starns will schine; Then we'll sink to my bouir, 'neath the wan water Full fifty fathom and nine!' A wild, wild skreich gi'ed the fey bridegroom, And a loud, loud lauch, the bride; For the mune raise up, and the twa sank down Under the silver'd tide.